[{"text_idx": "#000006", "text": "Mi havis la eblon spekti la unuan filmeton en Tvitero la 11-an de julio, je la 11-a matene: grupo de 20 homoj estis frapanta kaserolojn meze de la nokta mals\u0302alto de elektro en loko, kiu aspektis kiel Holgui\u0301n. La filmeto dau\u0306ris nur 10 sekundojn, sed mi spektis g\u0302in plurfoje. Baldau\u0306 poste rektaj elsendoj de centoj da homoj sur la stratoj de San Antonio de los Ban\u0303os en la provinco Artemiso disvastig\u0302is viruse en Fejsbuko. La krioj \u201cLiberecon!\u201d, \u201cNi ne timas\u201d kaj \u201cFinu la diktaturon!\u201d estis same s\u0302okaj kaj nekredeblaj. Mi bezonis iom da tempo por konvinki min mem ke c\u0302io c\u0302i estas realo."}, {"text_idx": "#000007", "text": "La 11-an de julio miloj da kubanoj tra la insulo alig\u0302is al la plej grandaj dum jardekoj protestoj kontrau\u0306 la kuba komunista registaro, dum kiuj multe da homoj estis arestitaj. Ili protestis kontrau\u0306 la manko de nutraj\u0302oj kaj kuraciloj en la lando, kiu alfrontas severan ekonomian krizon malbonigitan de la pandemio de Kovim-19 kaj de la usona embargo."}, {"text_idx": "#000008", "text": "Mi komprenis kio okazis kaj tuj ekpensis ke post kelkaj minutoj la retkonekto en Kubo au\u0306 almenau\u0306 en San Antonio de los Ban\u0303os estos rompita. Tio estas nun au\u0306tomata penso. C\u0302iu en la insulo konas tiun c\u0302i protokolon, c\u0302ar ni lernis nian lecionon la 26-an de novembro 2020, kiam la Ministerio pri internaj aferoj kaj ETECSA, la sola telefonkompanio en Kubo, mals\u0302altis retkonekton tiel ke agentoj de s\u0302tata sekureco, vestitaj kiel medicinistoj, sukcesis penetri en Damas 955, la rezidejon de kuba artisto Luis Manuel Otero Alca\u0301ntara kaj c\u0302efsidejon de la Movado San Isidro."}, {"text_idx": "#000009", "text": "La filmeto pri la protestoj en San Antonio de los Ban\u0303os restis enrete sufic\u0302e longe por esti spektita en c\u0302iuj provincoj de la lando. Tuj post kiam la \u201cpolvo\u201d disvastig\u0302is al Palma Soriano, Santiago de Kubo, la unuaj problemoj pri WhatsApp, Facebook kaj Telegram estis raportitaj. Iuj uzantoj de Tvitero ankau\u0306 parolis pri la misfunkciado de la servo. Kelkaj homoj, kiuj sukcesis resti enrete danke al VPR (Virtuala Privata Reto), penis els\u0302uti bildojn de Moleo en Havano, bulvardo San Rafael, Bauta kaj Gu\u0308ines \u2014 lokoj superplenaj je homoj kriantaj \u201cPatrujo kaj vivo!\u201d"}, {"text_idx": "#000010", "text": "En kelkaj diskutgrupoj de kubaj programistoj kaj softvaraj evoluigantoj oni supozis, ke ETESCA dividas siajn uzantojn je \u201cfarmoj\u201d, por c\u0302iu el kiuj g\u0302i kreas malsamajn sistemojn de distribuado kaj liverado. Tio ebligas la testadon de novaj funkcioj, sed tio ankau\u0306 ebligas al la kompanio mals\u0302alti retkonekton parte. Tio povas klarigi kial la sama VPR ekzemple funkcias c\u0302e iuj uzantoj kaj ne funkcias c\u0302e aliaj, ec\u0302 se ili log\u0302as en la sama domo."}, {"text_idx": "#000011", "text": "Kvankam iuj uzantoj povis aliri Interreton per la nacia retservo Nauta Hogar kaj aliaj sukcesis retumi uzante Wi-Fi-konektejojn, plejparto de kubanoj ne havis aliron al Interreto per siaj movtelefonoj ec\u0302 post 48 horoj. Iuj homoj el la privata sektoro raportis, ke ili apenau\u0306 povis labori pro tiu c\u0302i afero."}, {"text_idx": "#000013", "text": "La homoj kiuj estis manifestaciantaj kaj organizantaj per sociaj retoj estis malkonektitaj. Kaj oni ne estu naivaj: tio estas g\u0302uste kion la au\u0306toritatoj celas por haltigi la disvastig\u0302on de la protestoj. Tamen limigado de Interret-rajtoj havas rektan influon al la perdo de aliaj civilaj rajtoj, oble pli ol tio okazas c\u0302e au\u0306toritataj reg\u0302imoj."}, {"text_idx": "#000014", "text": "Lau\u0306 OpenObservatory, retejo dedic\u0302ita al monitorado de Interret-cenzuro, haveblas pruvoj ke Kubo blokis WhatsApp, Telegram kaj Signal responde al la protestoj. Ankau\u0306 DougMadory, direktoro pri Interret-analitiko en Kentikinic, raportis hierau\u0306 posttagmeze ke, lau\u0306 la kontrau\u0306registaraj manifestaciantoj en Kubo, datumoj kaj interreta trafiko \u2014 al kaj el la insulo \u2014 falis g\u0302is nulo je 4:05 vespere (loka tempo)."}, {"text_idx": "#000015", "text": "En radioprogramo kuba j\u0302urnalisto Arleen Rodriguez Derivet konfirmis la ekziston de fajros\u0302irmilo c\u0302e sociaj retoj, supozeble por forigi malamajn parolojn."}, {"text_idx": "#000017", "text": "Simile g\u0302i detalas ke ne ekzistas kialoj por pravigi la suspendon de aliro al Interreto, c\u0302u por la tuta log\u0302antaro au\u0306 segmentoj de la publiko, nek ec\u0302 por celoj de publika ordo kaj nacia sekureco."}, {"text_idx": "#000019", "text": "Dum protestoj dau\u0306re estas raportataj en diversaj lokoj, kubanoj atendas restarigon de la servo kiun pagis ili per siaj propraj salajroj au\u0306 iliaj parencoj log\u0302antaj eksterlande. En tiuj c\u0302i tagoj kiam rideto c\u0302e la alia flanko de la ekrano estas tiom valora, la kuba registaro elektis pli da izolado."}, {"text_idx": "#000021", "text": "Plej novaj artikoloj pri Kubo"}, {"text_idx": "#000025", "text": "Juna kuiristo en Bakuo transformis sian apartamenton en restoracion"}]